b'\n_START_ARTICLE_\nSveti Matej\n_START_PARAGRAPH_\nMatej je bil eden od dvanajstih Jezusovih apostolov, po poklicu pa je bil carinik. Imenujemo ga tudi Matej Evangelist, ker velja za pisca Evangelija po Mateju. *(?); +(?)_NEWLINE_Ime Matej (hebrejsko: \xd7\x9e\xd7\xaa\xd7\x99 [Mataj], gr\xc5\xa1ko: \xce\x9c\xce\xb1\xcf\x84\xce\xb8\xce\xb1\xce\xaf\xce\xbf\xcf\x82 [Matheos]) pomeni Dar Gospoda. Domnevno je Matej ista oseba kot cestninar Levi (hebrejsko \xd7\x9c\xd7\x95\xd7\x99), ki se tudi ve\xc4\x8dkrat pojavi v evangelijih. V seznamu apostolov je naveden kot Matej Alfejev sin, kar pomeni, da je bil brat apostola Jakoba Mlaj\xc5\xa1ega. Verjetno ga lahko \xc5\xa1tejemo za Jezusovega bratranca, saj je bil omenjeni Alfej domnevno Jo\xc5\xbeefov brat._NEWLINE_\xc4\x8cas in kraj Matejevega rojstva je neznan, isto pa velja tudi za \xc4\x8das in kraj njegove smrti. Po enem od izro\xc4\x8dil je umrl mu\xc4\x8deni\xc5\xa1ke smrti v Etiopiji, po drugem izro\xc4\x8dilu pa naj bi umrl v Hieropolisu v Partiji._NEWLINE_Matej velja za pisca Evangelija po Mateju, zato je na slikah po navadi upodobljen s peresom v roki, ob njem pa stoji angel. Ker je bil po poklicu cestninar, velja za zavetnika vseh, ki se ukvarjajo s financami, in je v\xc4\x8dasih upodobljen tudi z mo\xc5\xa1njo v roki._NEWLINE_Apostol in evangelist Matej goduje 21.septembra po katoli\xc5\xa1kem koledarju oziroma 16. novembra po pravoslavnem koledarju.'